Mangemillionær døde etter slankeoperasjon i Riga
12. februar reiste næringslivslederen og mangemillionæren sammen med en bekjent til den latviske hovedstaden for å bli slankeoperert ved privatklinikken Jurmala hospital. To dager etter gjennomførte kirurger den første operasjonen. I forrige uke ble mannen, som var i 50-årene, gravlagt i Tromsø. Han døde som følge av komplikasjoner onsdag 22. februar, etter en reoperasjon. Kona forteller i dagens at hun ikke fikk beskjed fra klinikken. Dødsbudskapet mottok hun morgenen etter, da hun ringte for å oppdatere seg om ektemannens helsetilstand. - Mannen min døde i et fremmed land, på et fremmed sykehus, uten sin nærmeste familie eller venner til stede. Det er veldig vondt å tenke på, sier enken til VG. Sammen med sine to små barn sitter tromsøkvinnen igjen i bunnløs sorg og med mange ubesvarte spørsmål. Advarer andre nordmenn Mandag 20. februar fikk hun beskjed om at mannen hadde fått lungebetennelse. Det var siste gang hun snakket med han. - Vi snakket i fem minutter. Det var veldig godt å høre stemmen hans. De neste dagene var alt bare kaos. Hun advarer nå andre nordmenn som vurderer slankeoperasjoner i utlandet, for å korte ventetiden eller spare penger. - For oss var ikke penger et tema. Mannen min vurderte først operasjon ved en privatklinikk i Oslo, men valgte å reise til Riga for å slippe ventetiden. Han fryktet at han ville ombestemme seg hvis det gikk for lang tid, forteller enken. Kisten ble liggende i Riga i en uke, før familien for egen regning fraktet den til Tromsø med privatfly. - Jeg var opptatt av å få ham så fort som mulig hjem, slik at jeg og ungene kunne ta et siste farvel.I dagens utgave av VG papir kan du lese en reportasje fra operasjonsstuen i Riga der den fatale operasjonen ble gjennomført. Der beklager den ansvarlige kirurgen på det sterkeste det som skjedde, men hevder at det ikke var noe i forkant av inngrepet som skulle tilsi at det kunne gå galt. - Dette går sterkt inn på oss alle, sier kirurg Igors Troickis ved Jurmala Hospital til VG.
Privatklinikken i Riga lover overvektige nordmenn et nytt liv på under to uker. Tromsømannen kom hjem med privatfly - i en kiste.